מודעות פרסום של מועמדים בעיתונות הדתית שיצאה בתאריכים 3–5 באוגוסט.  
 שורה ראשונה (מימין לשמאל): ליאור קצב, אליהו רביבו, גרשון מסיקה, אביחי בוארון, אלי כהן. שורה שנייה: מירי רגב, שולי מועלם, רשימת מומלצים מטעם ארגון "ריבונות עכשיו" בפריימריז.
**הבחירות המקדימות בליכוד בשנת 2022** הן הבחירות המקדימות במפלגת הליכוד בהן בחרו כלל מתפקדי הליכוד את הרכב רשימת הליכוד בבחירות לכנסת ה-25. הבחירות התקיימו ב-10 באוגוסט 2022 בהצבעה פיזית באחד מכ-110 אתרי הצבעה. בבחירות הייתה אמורה להיות גם התמודדות לראשות הליכוד, המועמד היחיד היה יו"ר הליכוד בנימין נתניהו ולכן הוא שובץ לתפקיד ללא בחירות. בבחירות השתתפו 79,750 איש שהם 58% מתוך 137,823 בעלי זכות הבחירה.

בבחירות חברי הליכוד שהם בעלי זכות ההצבעה בחרו 12 מועמדים ברשימה הארצית, ובנוסף, המצביע בחר את נציג המחוז שלו. בנוסף בחרו המצביעים למעטפה פתק 'בעד' או פתק 'נגד' בנושא הצעת היו"ר נתניהו, לתת לו לשריין חמישה מועמדים ברשימת הליכוד – ההצעה אושרה. שעות ההצבעה המקוריות היו בין השעות 09:00–21:00, אך הן הוארכו ביום הבחירות עד לשעה 22:00 ושוב עד ל-22:30.

סכום ההוצאה המקסימלי למועמד הוא 330,630 ש"ח בהתאם לחוק המפלגות, חברי כנסת מכהנים מקבלים החזר הוצאות עד לסכום זה מקופת המדינה ואינם יכולים לקבל תרומות. מועמדים אחרים יכולים לקבל סכום זה בהלוואה מהמדינה או מתורמים.

תוצאות הבחירות
--------------

רשימת הליכוד לכנסת העשרים וחמש לאור תוצאות הבחירות המקדימות - 10 באוגוסט 2022|  |
| --- |
| מיקום | המועמד | אופן הבחירה | שינוי | מס' הקולות | הערות |
| 1 | בנימין נתניהו | יושב-ראש המפלגה | Steady | לא התמודד | נבחר באופן אוטומטי לאחר שלא הוגשו מועמדויות נגדו |
| 2 | יריב לוין | רשימה ארצית | Increase 3 | 48,384 |  |
| 3 | אלי כהן | רשימה ארצית | Increase 9 | 46,167 |  |
| 4 | יואב גלנט | רשימה ארצית | Increase 2 | 41,616 |  |
| 5 | דודי אמסלם | רשימה ארצית | Increase 11 | 38,305 |  |
| 6 | אמיר אוחנה | רשימה ארצית | Increase 12 | 37,712 |  |
| 7 | יואב קיש | רשימה ארצית | Increase 14 | 34,760 |  |
| 8 | ניר ברקת | רשימה ארצית | Decrease 1 | 34,521 |  |
| 9 | מירי רגב | רשימה ארצית | Decrease 5 | 32,661 |  |
| 10 | מיקי זוהר | רשימה ארצית | Increase 15 | 31,215 | לא נעשה שימוש בהבטחת הייצוג לאישה, שכן שובצה אישה במקום גבוה יותר |
| 11 | אבי דיכטר | רשימה ארצית | Decrease 2 | 31,195 |  |
| 12 | ישראל כ"ץ | רשימה ארצית | Decrease 9 | 30,563 |  |
| 13 | שלמה קרעי | רשימה ארצית | Increase 11 | 29,640 |  |
| 14 | עמיחי שיקלי | שריון של יו"ר המפלגה | - |  |
| 15 | דני דנון | רשימה ארצית | חדש | 27,727 |  |
| 16 | עידית סילמן | שריון של יו"ר המפלגה | - |  |
| 17 | דוד ביטן | רשימה ארצית | Increase 5 | 26,955 |  |
| 18 | יולי אדלשטיין | רשימה ארצית | Decrease 16 | 23,887 |  |
| 19 | אליהו רביבו | נציג מחוז שפלה | חדש | 6,002 |  |
| 20 | גלית דיסטל-אטבריאן | הבטחת ייצוג - אישה | Decrease 10 | 21,361 | קודמה במיקום - הבטחת ייצוג לאישה |
| 21 | ניסים ואטורי | נציג מחוז גליל ועמקים | Increase 16 | 4,547 |  |
| 22 | שלום דנינו | נציג מחוז נגב | Increase 33 | 5,890 |  |
| 23 | חיים כץ | רשימה ארצית | Decrease 12 | 23,764 |  |
| 24 | אופיר אקוניס | רשימה ארצית | Decrease 10 | 23,247 |  |
| 25 | טלי גוטליב | הבטחת ייצוג - אישה חדשה | חדש | 10,754 | קודמה במיקום - הבטחת ייצוג לאישה חדשה |
| 26 | חנוך מילביצקי | נציג מחוז דן | חדש | 4,592 |  |
| 27 | בועז ביסמוט | רשימה ארצית | חדש | 20,762 |
| 28 | משה סעדה | שריון של יו"ר המפלגה | - |  |
| 29 | אליהו דלל | נציג מחוז מישור החוף | חדש | 2,313 |  |
| 30 | גילה גמליאל | הבטחת ייצוג - אישה | Decrease 22 | 18,778 | קודמה במיקום - הבטחת ייצוג לאישה |
| 31 | אופיר כץ | רשימה ארצית | Decrease 12 | 20,531 |  |
| 32 | מאי גולן | הבטחת ייצוג - אישה | Decrease 2 | 18,108 | לא קודמה, גם בלא הבטחת הייצוג הייתה מוצבת במקום זה |
| 33 | דן אילוז | הבטחת ייצוג - עולה | חדש | 6,013 | קודם במיקום - הבטחת ייצוג לעולה |
| 34 | אריאל קלנר | נציג מחוז חיפה | Decrease 1 | 3,358 |  |
| 35 | אתי עטייה | הבטחת ייצוג - אישה | Decrease 15 | 18,006 | לא קודמה, גם בלא הבטחת הייצוג הייתה מוצבת במקום זה |
| 36 | עמית הלוי | נציג מחוז ירושלים | Decrease 1 | 3,334 |  |
| 37 | צגה מלקו | שריון של יו"ר המפלגה | - |  |
| 38 | אושר שקלים | נציג מחוז תל אביב | חדש | 1,635 |  |
| 39 | קטי שטרית | רשימה ארצית | Decrease 12 | 17,689 |  |
| 40 | משה פסל | הבטחת ייצוג - צעיר | חדש | 8,391 | קודם במיקום - הבטחת ייצוג לצעיר |
| 41 | ששון גואטה | נציג מחוז מועצות אזוריות | חדש | 2,158 |  |
| 42 | אביחי בוארון | נציג מחוז יש"ע | חדש | 2,360 |  |
| 43 | ~~יוסי פוקס~~ | שריון של יו"ר המפלגה | - | התפטר מהרשימה ב-9 בינואר 2023 בעקבות מינויו למזכיר הממשלה |
| 44 | עפיף עבד | הבטחת ייצוג - לא יהודי | חדש | 5,631 | קודם במיקום - הבטחת ייצוג ללא יהודי |
| 45 | שבתאי קטש | הבטחת ייצוג - חרדי | Increase 47 | 2,986 | קודם במיקום - הבטחת ייצוג לחרדי |
| 46 | צחי הנגבי | רשימה ארצית | Decrease 33 | 15,841 |  |
| 47 | ארז תדמור | רשימה ארצית | חדש | 14,846 |  |
| 48 | קרן ברק | רשימה ארצית | Decrease 25 | 13,392 |  |
| 49 | גלעד שרון | רשימה ארצית | חדש | 12,925 |  |
| 50 | אורלי לוי-אבקסיס | רשימה ארצית | Decrease 24 | 11,344 |  |
| 51 | עוזי דיין | רשימה ארצית | Decrease 19 | 9,900 |  |
| 52 | דורית אוחנה | רשימה ארצית | חדש | 7,336 |  |
| 53 | אבי שמחון | רשימה ארצית | חדש | 6,709 |  |
| 54 | משה פייגלין | רשימה ארצית | חדש | 6,644 |  |
| **מצביעים** | **79,750** | **57.86%** |
| **בעלי זכות ההצבעה** | **137,823** |

אופן הרכבת הרשימה
-----------------

הרכב הרשימה מורכב מכמה מגבלות והצבעות שיוצרות רשימה אחת. בתחילה משובץ יו"ר המפלגה והמועמדים המשוריינים על ידו, לאחר מכן משובצים נבחרי הרשימה הארצית במקומות שהוקצו להם. בשלב זה לפי הצורך משבצים את המועמדים המתאימים כך שהבטחות הייצוג יתקיימו ובכך דוחקים לאחור את מועמדי הרשימה הארצית. לאחר מכן משבצים את מועמדי המחוזות (ויו"ר המפלגה בוחר מועמדי כבוד במקומות 118-120).

### הרשימה הארצית

קלפיות בפריימריז הליכוד 2022 בפתח תקווה
מרבית המתמודדים עושים זאת דרך הרשימה הארצית בה כלל בעלי זכות ההצבעה בוחרים. ההצבעה נעשית על דף בו מסמנים בדיוק 12 מועמדים נבחרים שמקבלים תמיכה זהה. ברשימה הארצית מתמודדים חברי הכנסת ומועמדים נוספים. התחרות ברשימה הארצית קשה ביחס לבחירה המחוזית.

חברי הכנסת שנבחרים במקומות נמוכים ברשימה הארצית מוצאים עצמם מחוץ לכנסת שכן תוספת מקומות למחוזות, למשוריינים ולהבטחות הייצוג דוחקים אותם לאחור גם כאשר הליכוד זוכה במספר מנדטים רב ממה שהיו לה בכנסת היוצאת.

#### הבטחות ייצוג ברשימה הארצית

מפלגת הליכוד דואגת לכך שיהיו ברשימתה נשים, עולים, לא יהודי וחרדי. לשם כך בתוך הרשימה הארצית ישנם מקומות שמורים למגזרים אלו. אם המועמדים הצליחו להגיע למיקום גבוה יותר מהמיקום השמור המקום מתפנה עבור הרשימה הארצית. לעומת זאת, אם אחד מבני המגזר לא הגיע למיקום המועמד הקרוב ביותר שעומד בהגדרות הייצוג מוקפץ אל המקום השמור והמועמד שהיה בה זז לאחור במקומות השמורים לרשימה הארצית. מועמד לא יכול להתמודד עם אפשרות להבטחת ייצוג כפולה ועליו לבחור מראש את הבטחת הייצוג הרצויה לו.

* **נשים** - ברשימת הליכוד המקומות 35, 32, 30, 25, 20, 10 משמשים להבטחת ייצוג לנשים. כך אם לא נבחרה אישה לעשרת המקומות הראשונים תשובץ האישה שקיבלה את מספר הקולות הרב ביותר במקום העשירי וכך אם לא נבחרו שתי נשים ב-20 המקומות הראשונים תשובץ האישה השנייה במספר הקולות במקום ה-20 וכן הלאה. במקום ה-25 ישנה הגבלה נוספת על המשובצת היא צריכה להיות חדשה - כך שלא כיהנה כחברת כנסת או שרה או כסגנית שר.
* **עולה חדש** - במקרה בו לא נבחרו שני עולים חדשים במקום גבוה מהמקום ה-33 יקודם למקום זה עולה שזכה במספר הקולות הגבוה ביותר שמתחת למיקום זה ברשימה. עולה הוא מי שעלה החל משנת 1983. אם לא ייבחר אף לא עולה אחד מעל מקום זה המשבצת תקדם עולה יחיד.
* **צעיר** - במקרה בו לא נבחר צעיר במקום גבוה מהמקום ה-40 יקודם למקום זה המועמד הצעיר שזכה במספר הקולות הגבוה ביותר. מועמד במשבצת זו צריך להיות בן פחות מ-35 שנים.
* **לא יהודי** - במקרה בו לא נבחר לא יהודי במקום גבוה מהמקום ה-44 יקודם למקום זה המועמד הלא יהודי שזכה במספר הקולות הגבוה ביותר. חברי ליכוד שכיהנו בכנסת או עולים אינם יכולים לקבל הבטחת ייצוג זו.
* **חרדי** - במקרה בו לא נבחר חרדי במקום גבוה מהמקום ה-45 יקודם למקום זה המועמד החרדי שזכה במספר הקולות הגבוה ביותר.

### המחוזות

על מנת לחבר את הליכוד עם המחוזות השונים ולהכניס חברים חדשים הליכוד שומר מקומות ברשימתו עבור נציגי המחוזות. המחוז שבו מספר בעלי זכות הבחירה הרב ביותר מקבל את המקום הראשון השמור למחוזות, המחוז הבא במספר בעלי זכות ההצבעה מקבל את המקום הבא וכן הלאה. המקומות השמורים למחוזות פזורים לאורך הרשימה. בתחילה הבוחרים במחוזות היו צריכים להיות כלל חברי מרכז הליכוד, לאחר עתירה לבית הדין של הליכוד הכללים שונו והמצביעים למחוז הם חברי הליכוד בעלי זכות ההצבעה לרשימה הארצית. חברי המחוז יקבלו דף הצבעה של המחוז אליו הם משתייכים, בכל קלפי ברחבי הארץ שיבחרו, ובו יסמנו מועמד אחד.

לאחר פסק הדין חברי הליכוד עודכנו ומועד הבחירות נדחה. ייתכן ובערעור על הכרעת בית הדין לבית המשפט המחוזי כללי הבחירה ישתנו שוב ומועד הבחירות יידחה.

עתירות ושינויים
---------------

### המקומות המשוריינים

מרכז הליכוד אישר בתקנון הבחירות לאפשר ליו"ר התנועה במקומות 14, 16, 28, 37, 43 על חשבון דחיקת הרשימה הארצית לאחור.

לאחר מכן חבר הכנסת לשעבר שבח שטרן עתר לבית הדין של הליכוד בטענה שאין היתר בחוקת הליכוד לקבוע שריונים ליו"ר התנועה. במקביל עו"ד אביעד ויסולי עתר בטענה שהסמכת מרכז הליכוד לשריין פגה בעקבות החלטת בית משפט בעתירה אחרת. בית הדין של הליכוד דן בעניין והכריע שיש לקבל את העתירות באופן חלקי, לבטל את סעיף 15 בתקנון הבחירות ולהביא בפני כלל מתפקדי הליכוד את ההכרעה "בעד או נגד הצעת היו"ר לאפשר לו לשריין את המקומות הללו ולהביא את השמות לאישור מזכירות התנועה...".

#### הצעת יושב הראש

בבחירות מתפקדי הליכוד הכריעו בשאלה האם הם בעד הצעת יו"ר הליכוד בנימין נתניהו.

נוסח עיקר ההצעה:

> 
> הצעת החלטה:  
> יו"ר הליכוד וראש הממשלה לשעבר, מר בנימין נתניהו, מועמד הליכוד לראשות הממשלה בכנסת ה-25 יהיה זכאי לשבץ 5 מועמדים ברשימת הליכוד לכנסת ה-25 במקומות 14, 16, 27, 37, 43.
> 
> 
> 
> 

בעד ההצעה הצביעו 39,501, נגד הצביעו 12,305. ההצעה אושרה. במקרה בו לא יעשה נתניהו שימוש בשריונים או בחלקם המקום יתפנה ומועמדי הרשימה הארצית יקודמו במעלה הרשימה

מסיבה לא ידועה המיקום המשוריין ה-28 הוחלף במיקום ה-27 בדף ההצעה שהוצגה לבוחרים בקלפיות. ועדת הבחירות של הליכוד אישרה את המיקומים כפי שהופיעו בדף ההצעה לבוחר עם המיקום המשוריין ה-27. לאור זאת, המקומות שנתניהו רשאי לשריין בהם הם המקומות 14, 16, **27**, 37, 43.

### המחלוקת סביב מועמדותו של דודו לניאדו

דודו לניאדו התמודד על יצוג מחוז תל אביב שבמשבצת ה־38 ברשימת הליכוד. תחילה התפרסם שבעברו לניאדו הורשע בעברות פליליות ויו"ר ועדת הבחירות של הליכוד פסל את מועמדותו. לאחר מכן בערעור על ההחלטה בית הדין של הליכוד אישר ללניאדו להתמודד.

בשלב זה יו"ר התנועה בנימין נתניהו הפיץ ברשתות קריאה לבוחרי הליכוד שלא להצביע עבור לניאדו אלא לאחרים ש"בחירתם לא תגרום לליכוד נזק מיותר".

היועץ המשפטי של הליכוד, עו"ד אבי הלוי, הגיש ערעור על החלטת בית הדין של הליכוד. הערעור התקבל ובית המשפט המחוזי פסל את החלטת בית הדין של הליכוד בטענה שלא נומקה מספיק.
מפאת קוצר הזמן ושעת קבלת ההחלטה כ-9 שעות לפני פתיחת הקלפיות, לא נותר זמן לערעור לעליון ובכך נמנעה בפועל התמודדותו של לניאדו בבחירות המקדימות בליכוד.

טפסי ההצבעה כבר הודפסו עם שמו של לניאדו ושמו נמחק בקו באופן ידני בחלק מהקלפיות, אך בכל זאת כמחאה הצביעו כמה עשרות בוחרים את שמו.
פסילתו הביאה לדיון ציבורי ער וטענות על עבירה על חוק המרשם הפלילי ותקנות השבים.

בהמשך ערער לניאדו על החלטת בית המשפט המחוזי לבית המשפט העליון, שביטל את פסק דינו של בית המשפט המחוזי והכשיר את מועמדותו של לניאדו, אך מפאת קוצר הזמן עד להגשת הרשימות לכנסת, הוחלט בסיעת הליכוד כי לא יתקיימו בחירות חוזרות במחוז תל אביב.

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **הבחירות המקדימות בליכוד (2022)** |

* בחירות מקדימות לכנסת ה-25 באתר הליכוד.
* חכמת ההמון, על הפריימריז בליכוד, קבוצות הלחץ והמצביעים החופשיים, בעלון עולם קטן.
* הישרדות VIP: מאחורי הקלעים של מרוץ הפריימריז בליכוד, בערוץ היוטיוב של כאן 11.
* רשימת הליכוד לכנסת באתר ועדת הבחירות.

הערות שוליים
------------

1. ↑  אתרי הצבעה, באתר הליכוד. רשימת האתרים אינה מעודכנת.
2. ↑  חזקי ברוך, מועמד יחיד: נתניהו נבחר לכהונה נוספת בראשות הליכוד, באתר ערוץ 7, 19 ביולי 2022
3. ↑  תוצאות הבחירות חתומות על ידי ועדת הבחירות באתר הליכוד.  
58 אחוז הצבעה, כמעט 80,000 איש, בערוץ הטלגרם של עמית סגל
4. ↑  רשימת מועמדים ארצית, באתר הליכוד
5. ↑  רשימת מועמדים במחוזות, באתר הליכוד
6. ↑  על מנת לשייך מצביע למחוז שלו נכתב על המעטפה שם המחוז ובספירת הקולות נבדקה התאמה בין ההצבעה לכיתוב על המעטפה.
7. ↑  עדכון על השינוי, בערוץ הטלגרם של עמית סגל.
8. ↑  מפני שביולי 2022 מספר בעלי זכות ההצבעה בליכוד היה 119,326 ההוצאה המותרת היא המקסימלית. חוק המפלגות סעיף 28ב(א) וסעיף 28לב(א).
9. ↑  מסמך 'הנחיות יועמ"ש הליכוד מימון בחירות מקדימות 2022' בדף הבחירות באתר הליכוד.
10. ↑  קובץ תקנון הבחירות באתר הליכוד (מעודכן ל-21 ביולי).
11. ↑  הוא אינו דוחף לאחור את מועמדי המחוזות ומשורייני יו"ר התנועה.
12. ↑  תקנון הבחירות (מעודכן 21 יולי).
13. ↑  פסק דין בעתירות 22–1690. מתאריך 8 באוגוסט 2022.
14. ↑  תוצאות הבחירות באתר הליכוד, בעמוד הראשון תחת הכותרת 'החלטה'. מסמך הסיכום של וועדת הבחירות.   
מועמדי המחוזות לא יקודמו גם במקרה שלא יעשה שימוש בשריונים. ייתכן שהיה צורך ברוב של שני שלישים להעברת ההצעה - רוב שהיה.
15. ↑  תוצאות הבחירות באתר הליכוד, בעמוד הראשון.
16. ↑  צילום צבעוני של דף אישור ההצבעה החתום כפי שצולם על ידי איתן כהן, חבר ועדת הבחירות של הליכוד.